Jesús tté S'yë́ ta̱ o̱ne,
ta̱ imía̱ ittökatapa ta̱ di'la kiè Cedrón,
e' wi̱she̱t.
Ie'pa de wé̱ kal klö̀ tso' tkëule ee̱.
Ee̱ Jesús krá ñì dapa'u̱k ittökatapa ta̱,
e' kue̱ki̱ Judas tö ie' wömekettsa̱,
e' wa̱ ká̱ e' su̱ule buaë.
E' itöki̱ Judas demi ee̱ Roma ñippökwakpa ta̱ tai̱ë.
Ñies Skëköl wé,
e' shkëkipa de ie' ta̱.
E'pa patké judiowak sacerdotepa wökirpa ena fariseowakpa tö.
Ie'pa de Judas ta̱ bö'wö ki̱ ena kuàtak sí wöñarke tai̱ë ese ki̱,
ñies tabè damirak iwa̱ tai̱ë.
Ì wamblërketke ie' ta̱,
e' ko̱s jche̱r buaë ie' wa̱,
e' kue̱ki̱ ie' dettsa̱ ta̱ ichaké ie'pa a̱:
—¿Yi yuleke a' tö?
Ie'pa iiu̱té:
—Jesús Nazaret wak,
e' yuleke sa' tö.
Jesús tö iché:
—Ye' idir.
Judas tö ie' wömekettsa̱,
e' tso' ñippökwakpa ta̱.
Mik Jesús tö iché:
“Ye' idir”,
e' wösha̱ ta̱ ie̱' skéu̱rak tsi̱kka ta̱ ia̱nerörak i̱ski̱.
Jesús tö iskà chaké ie'pa a̱:
—¿Yi yuleke a' tö?
Ie'pa tö iiu̱té:
—Jesús Nazaret wak.
Jesús tö iskà iu̱té:
—Ye' tö ichétke a' a̱ tö ye' idir.
A' ye' yuleke,
e̱'ma wé̱pa tso' ye' ta̱,
e'pa múa̱t bër.
Ie' tö iché es a̱s ttè yë'itö iyë́ a̱,
e' wà tkö̀.
Ie' tö iyë':
“wé̱pa mé be' tö ye' a̱,
esepa kë̀ weinuk yës.”
Eta̱ Simón Pedro wa̱ tabè shkö̀,
e' yéttsa̱itö ta̱ sacerdote kibi kanè méso,
e' kukuöña ulà bua'kka téttsa̱,
e' kiè Malco.
Jesús tö iché Pedro a̱:
—Be' tabè blö́wa̱ne ikkuölit a̱.
Ye' Yë́ tö íyi bacha'bacha i' mé ye' a̱,
e' ta̱ ¿we̱s e' kë̀ yepawayö?
Eta̱ Roma ñippökwakpa ena iwökir kibi ena Skëköl wé shkëkipa tö Jesús klö'wé̱wa̱ mué̱wa̱ iulà a̱.
Ta̱ itsé̱mirakitö ke̱we Anás u a̱.
Anás dör Caifás nua̱ki.
Duas e' wa Caifás dör judiowak sacerdote kibi.
Caifás e' tö iyë' judiowak wökirpa a̱ tö buaë idir ie'pa a̱ tö wëm eköl ë̀ ttèwa̱ ie'pa ulitane skéie.